SKRIFTLIG FORESPØRGSEL E-0316/03

af Chris Davies (ELDR) til Kommissionen

(10. februar 2003)

Om: Valideringsundersøgelser af test foretaget uden anvendelse af dyr

I juli 2002 erklærede ECWAM(1), at følgende 13 test foretaget uden anvendelse af dyr teknisk set ville være klar til prævaliderings- og valideringsundersøgelser i 2003:

- model af rekonstrueret human hud

- funktionstest af hudintegritet

- øjenirritation QSAR og ESR

- akut systemisk toksicitet SAR/DEREK

- biokinetisk in vitro-screening af metabolisme

- biokinetik i human levercellesandwichkultur

- målorgan/systemisk toksicitet (neurotoksicitet) 3D-hjernecellekulturer og neuroblastomacellelinjer

- målorgan/neurotoksicitet gliale og neuronale cellekulturer

- genotoksicitet/genotoksiske carcinogener in vitro-micronukleustest

- reproduktionstoksicitet (mandlig fertilitet) -Leydig-cellelinjetest

- endokrine fraktioneringscellesystemer til receptorbinding

- endokrin fraktionering QSAR til forudsigelse af receptorbinding

Kan Kommissionen bekræfte, at der nu er en prævaliderings- eller valideringundersøgelse på vej for hver af disse test? Kan Kommissionen, hvis dette ikke er tilfældet, forklare, hvorfor bestemte undersøgelser er forsinkede, og hvornår de kan forventes påbegyndt?

(1) Det Europæiske Center for Validering af Alternative Metoder i dets rapport Alternative (Non-animal) Methods for Chemicals Testing: Current Status and Future Prospects.

Svar afgivet på Kommissionens vegne af Philippe Busquin

(27. februar 2003)

I juli 2002 erklærede ECVAM(1), at de 13 nedenstående ikke-dyreeksperimentelle tests teknisk set ville være klar til prævaliderings- og valideringsundersøgelser i 2003.

Den nuværende situation er følgende:

- Model af rekonstrueret human hud

- Funktionstest af hudintegritet

Igangværende validering af forsøg med rekonstrueret human epidermis (Epiderm og Episkin) og funktionstest af hudintegritet (SIFT) for akut hudirritation; projektet er forsinket som følge af den administrative procedure (indkaldelse af tilbud).

- Akut systemisk toksicitet, bortset fra QSAR/DEREK

I 2002 påbegyndte ECVAM en fælles valideringsundersøgelse sammen med ICCVAM (American Interagency Coordinating Committee on the Validation of Alternative Methods).

Det primære formål med denne undersøgelse er at evaluere, hvor relevante to grundlæggende cytotoksicitetsforsøg er med hensyn til at forbedre og reducere anvendelsen af dyr til testing af akut oral toksicitet, nemlig: BALB/c 3T3 Neutral Red Uptake Cytotoxicity Assay og Normal Human Keratinocyte Neutral Red Uptake Cytotoxicity Assay.

Undersøgelsen ventes afsluttet ved afslutningen af 2003 eller begyndelsen af 2004.

- Biokinetisk in vitro-screening af metabolisme

I 2003 indledes fase I prævalideringsundersøgelser med anvendelse af subcellulære fraktioner fra humane hepatocyter eller fra genmodificerede cellelinjer, der udtrykker humane gener, med henblik på bestemmelse af metabolisme-medierede virkninger.

Fase I prævalideringsundersøgelser af in vitro-modeller til evaluering af virkningerne af enzym-polymorphisme på metabolismen er afsluttet.

- Biokinetik i human levercelle-sandwichkultur

Fase II prævalidering af human lever-sandwichkulturer til evaluering af induktion af vigtige biotransformationsenzymer er påbegyndt i 2003.

- Målorgan/systemisk toksicitet (neurotoksicitet) 3D-hjernecellekulturer

Fase I prævalideringsundersøgelser med anvendelse af 3D-hjernecellekulturer (aggregater) er påbegyndt i 2003. Modellen er etableret.

- Neuroblastoma-cellelinje

Modellen evalueres nu ved ECVAM. Fase I prævalidering af neuroblastoma-cellelinjer er påbegyndt i 2003.

- Målorgan/neurotoksicitet glia- og nervecellekulturer

Modellen evalueres nu ved ECVAM. Fase I prævalideringsundersøgelser med anvendelse af blandede kulturer af nerve- og gliaceller er påbegyndt i 2003.

- Genotoksicitet/genotoksiske carcinogener in vitro-micronukleustest

Denne test er i vid udstrækning blevet brugt af ECVAMs partnere (det autonome universitet i Barcelona og universitetet i Pisa) inden for rammerne af en kontraktundersøgelse af celletransformationsprøven. Kontrakten udløber denne måned, og der vil blive holdt et afsluttende møde med partnerne ved ECVAM den 26. februar 2003. Muligheden for validering vil blive drøftet.

- Reproduktionstoksicitet (mandlig fertilitet) -Leydig-cellelinjetest

Den forhandlede kontrakt kunne ikke blive finansieret i 2002, men er nu planlagt for 2003. Skal integreres i et planlagt integreret projekt vedrørende reproduktionstoksicitet, der ledes af ECVAM.

- Cellesystemer til undersøgelse af receptorbinding ved endokrine forstyrrelser

- QSAR-undersøgelse af endokrine forstyrelser til forudsigelse af receptorbinding

ECVAM har tilsluttet sig et valideringsinitiativ under OECD, første møde i marts 2003.

- Akut systemisk toksicitet SAR/DEREK

- Øjenirritation QSAR eller ESR

Med deltagelse fra Det Europæiske Kemikaliekontor (ECB) og ECVAM har Det Fælles Forskningscenter (FFC) planer om at indlede validering af QSAR'er for visse endpoints senere på året. Hvad angår den nærmere planlægning af QSAR-valideringsundersøgelser, afventer man imidlertid drøftelser på OECD-plan om internationalt anerkendte acceptabiliteteskriterrier for QSAR'er. Det forventes, at der vil blive tale om et minimumssæt af kriterier til bedømmelse af, om QSAR'er kan bruges til validering (svarende til ECVAM's test-udviklingskriterier for påbegyndelse af prævalidering af in vitro-tests), og et sæt yderligere kriterier, som anvendes ved slutningen af QSAR-valideringsprocessen til at bedømme den videnskabelige validitet ved QSAR'er. Derfor skal de for de QSAR'er der udvælges med henblik på validering, opfylde visse kriterier. Af denne grund kan det ventes, at tidsrammen for validering af QSAR'er vil blive ændret persistente organiske miljøgifte baggrund af en nærmere evaluering af visse QSAR'er, som ikke blev evalueret i forbindelse med udarbejdelsen af ECVAM-rapporten.

(1) Europaeisk Center for Validering af Alternativer Metoder, i rapporten Alternative (Non-animal) Methods for Chemicals Testing: Current Status and Future Prospects.